C 421/36
SL
Uradni list Evropske unije
4.11.2022
PRILOGA 1
Sinergije z misijami EU
Misija EU: Prilagajanje podnebnim spremembam Misija Prilagajanje podnebnim spremembam je namenjena podpori vsaj 150 evropskih regij, lokalnih organov in skupnosti pri njihovih prizadevanjih za doseganje odpornosti proti podnebnih spremembam do leta 2030.
Zagotovila bo splošno podporo regijam, lokalnim organom in skupnostim, da bi jim pomagala bolje razumeti podnebna tveganja in priložnosti, se pripraviti nanje in jih obvladovati, da se pospeši njihov prehod v smeri odpornosti proti podnebnim spremembam ter izvede vsaj 75 obsežnih predstavitev prilagajanja podnebnim spremembam na terenu.
Sodelovanje držav članic, regij in lokalnih organov bo imelo ključno vlogo pri izvajanju te misije, saj so to ključni nosilci sprememb.
Prav tako lahko uporabljajo nove tehnologije, eksperimentirajo z inovativnimi rešitvami, ki obravnavajo lokalne potrebe, in pomagajo različnim deležnikom doseči odpornost proti podnebnim spremembah.
Cilji misije so skladni s cilji politike ESRR (1) za konkurenčnejšo in pametnejšo Evropo s spodbujanjem inovativne in pametne gospodarske preobrazbe ter regionalne povezljivosti na področju IKT.
Prispeva tudi k cilju politike za bolj zeleno, nizkoogljično Evropo, ki je odporna in prehaja na gospodarstvo z ničelnim ogljičnim odtisom s spodbujanjem čistega in pravičnega energetskega prehoda, zelenih in modrih naložb, krožnega gospodarstva, blaženja podnebnih sprememb in prilagajanja nanje ter preprečevanja in obvladovanja tveganj ter trajnostne mestne mobilnosti.
Sredstva v okviru teh prednostnih nalog bi se lahko na primer mobilizirala za razširjanje rešitev za prilagajanje podnebnim spremembam z uporabo sinergij s sredstvi, mobiliziranimi v okviru Obzorja Evropa.
Regije in lokalni organi lahko podpišejo tudi listino misije EU za prilagajanje podnebnim spremembam, s katero izrazijo svojo pripravljenost za sodelovanje in usklajevanje z drugimi podpisniki, da lahko mobilizirajo sredstva in razvijejo dejavnosti na svojih ozemljih z namenom doseganja svojih ciljev na področju prilagajanja podnebnim spremembam.
Platforma za izvajanje misije bo podpirala regije in lokalne organe, na primer z zagotavljanjem dostopa do znanja in tehnične pomoči.
Financiranje bo na voljo prek programov dela Obzorja Evropa za projekte na področju raziskav in inovacij v zvezi s podnebnimi spremembami, ki bi se lahko izvedli z izkoriščanjem potencialnih sinergij z ESRR.
Misija EU proti raku Misija proti raku, skupaj z evropskim načrtom za boj proti raku, namerava do leta 2030 izboljšati življenja več kot treh milijonov ljudi s preprečevanjem in zdravljenjem raka ter zagotavljanjem daljšega in boljšega življenja onkoloških bolnikov in njihovih družin.
Ta splošni cilj je v skladu s ciljem politike ESRR za bolj socialno in vključujočo Evropo.
Vzpostavitev digitalnih infrastruktur je predvidena v podporo raziskavam in inovacijam na področju obvladovanja raka.
Na platformi evropske pobude za razumevanje raka se bodo zbirali podatki različnih vrst in iz različnih virov.
Virtualno Evropsko digitalno središče za onkološke bolnike bo onkološkim bolnikom in preživelim onkološkim bolnikom omogočilo predložitev njihovih zdravstvenih podatkov in prejemanje informacij.
Podprte bodo celovite infrastrukture na področju raka, da bi se odpravile neenakosti pri dostopu do visokokakovostne oskrbe raka, npr. s krepitvijo raziskovalnih zmogljivosti in vzpostavitvijo mreže v državah članicah in regijah.
Sodelovanje držav članic, regij in lokalnih organov je ključno pri izvajanju predvidenih ukrepov, saj so ti v prvi vrsti odgovorni za organizacijo svojih zdravstvenih sistemov.
Na primer, za izboljšanje dostopa do zgodnjih presejalnih pregledov ali inovativnih zdravljenj raka bodo potrebne znatne naložbe v infrastrukturo, opremo, digitalizacijo, zdravstveno delovno silo in nove modele oskrbe, vključno s telemedicinskimi rešitvami za doseganje bolnikov na podeželju in oddaljenih območjih.
ESRR ima pomembno vlogo pri izboljšanju obvladovanja raka.
Številne regije imajo pametne strategije specializacije na področju zdravja, vključno v zvezi z rakom.
Obstoječi projekti imajo velik potencial za prispevanje k ciljem misije.
Regije se spodbuja k usklajevanju s prednostnimi nalogami EU ter k dodatnemu vlaganju v raziskave in inovacije z usmerjanjem prednostnih nalog pametne specializacije v inovacije na področju raka.
Enako lahko Interreg podpira onkološke bolnike, ki iščejo zdravstveno varstvo v drugi državi, s krepitvijo čezmejnega, nadnacionalnega in medregionalnega sodelovanja.
(1) Uredba (EU) 2021/1058 Evropskega parlamenta in Sveta z dne 24. junija 2021 o Evropskem skladu za regionalni razvoj in Kohezijskem skladu, člen 3.